Imtella' Mejju 27, 2021 - Aġġornata 27 Ta' Mejju, 2021 12:53pm Rapport: Liam Carter Marija u żewġha sabu refuġju mill-YMCA meta dan l-aħħar tilfu xogħolhom u spiċċaw bla saqaf fuq rashom. F'kummenti ma' TVM hija rrakkontat kif din l-għaqda salvata u tatha ċans ieħor biex tkompli tgħix f'mumenti tant diffiċli f'ħajjitha meta kienet konxja wkoll li fi ftit tax-xhur oħra se ssir omm. Il-YMCA qed tistieden lill-pubbliku biex juri solidarjetà ma' persuni bħal Marija li jeħtieġu s-sostenn tagħhom biex ikollhom saqaf fuq rashom, jirpiljaw u jgħixu ħajja dinjituża. Nhar il-Ħadd l-għaqda se tkun qed torganizza maratona ta' ġbir ta' fondi biex tkun tista' tilqa' 20 familja oħra fid-djar tagħha. Waqt li tiddesrkivi lilha nnifisha bħala mara sempliċi, bla vizzji u li dejjem ħadmet biex tlaħħaq mal-ħajja, kaġun tal-Covid Marija u r-raġel tagħha spiċċaw bla xogħol imma b'determinazzjoni fi żmien qasir sabet xogħol ieħor. Iżda s-saram tagħha ma ntemmx. Ingħatat is-sensja għax infurmat lil min jimpjegaha li kienet qed tistenna tarbija. Iffaċjata b'din l-isfida għamlet użu mill-ftit flus imfadlin li kellha sakemm hi, ir-raġel u t-tarbija f'ġufha spiċċaw bla saqaf fuq rashom. B'dieqa tirrakonta kif kienet tipprova tkampa. "Jew ħdejn il-baħar jew fuq il-bankijiet, binjiet abbandunata. Trid tara jekk tkun ix-xita trid tara fejn ħa tfittex u b'sitt xhur tqala mhux faċli jiġifieri ġieli kont norqod ġo toilets abbundanti wkoll biex nkun safe għax meta tkun barra trid toqgħod attent". Il-karba tagħha nstemgħet mill-YMCA, għaqda mhux governattiva li tgħin biex persuni bla saqaf fuq rashom jingħataw kenn u għajnuna bażika. "Fetħuli bieb ieħor. Qalulek ħajtek se tkompli. Kienu jgħinuni ħafna meta kont ħażin meta kont immur fuqhom u ngħidilhom it-tifla ħuduha imma kienu jgħiduli le inti kapaċi u bis-saħħa tagħhom għandi t-tifla illum l-akbar rigal li għandi". Ir-rappreżentanta tal-YMCA Kerry Hermitage qalet ma' TVM li n-nies bla saqaf fuq rashom mhux bilfors ikunu spiċċaw f'din is-sitwazzjoni għax ħadu xi deċiżjonijiet ħżiena. "Jien naħseb l-aktar ħaġa li tagħmel xogħlna diffiċli hawn mentalita li xi ħadd li huwa 'homeless' għamel xi ħaġa ħażina dak li jkun iktar iħossu ġġudikat u jħoss li għandu jistaħba u joqgħod lura milli jitlob għajnuna. Din hija l-mentalità żbaljata, 'homeless' jirriżulta minn bidla fiċ-ċirkostanzi, forsi xi ħadd minħabba saħħa jew ħabba separazzjoni f'daqqa waħda kien hemm proprjetà u issa hemm bżonn tnejn". Intant, nhar il-Ħadd se ssir maratona ta' 12-il siegħa fuq l-istazzjonijiet lokali, inkluż TVM2, biex il-YMCA tiġbor fondi u tkun tista tkompli tgħin persuni vulnerabbli.